《天然本师归自匡山先札赋此寄讯》
明代·谢长文

江上匡庐峰，苍翠矗空起。岿然宇宙外，五岳皆平峙。

吾师久驻锡，尽挹江山美。道与峦岫高，长江失涯涘。

宗风久颓落，赖师为振起。宁续青原灯，挺出曹溪指。

不向如来行，自深微妙理。师随野鹤踪，一到冬春徙。

我本沉冥人，感师示遐轨。团圞一室中，悟言笑相视。

谕以惜馀年，提以超生死。惘惘恣游行，遂得皈依旨。

钟鸣漏欲尽，艰难相徙倚。自幸有良缘，威光莫予鄙。

近乃营口腹，担囊匿溪沚。引领重徘徊，云间堕双鲤。

长跪读尺书，恍惚在瞻跂。行披庾岭云，随风迎道履。

雷峰月正秋，共作大欢喜。琉璃一盌灯，杨枝一滴水。

大地遍光明，并照愚蒙子。

作者简介：谢长文（一五八八－？），字伯子，号花城。番禺人。明思宗崇祯四年（一六三一）贡生。素有文名，曾参与陈子壮所开南园诗社，又和黎遂球《黄牡丹诗》十章，名曰《南园花信诗》。八年（一六三五）任惠州府训导，历平远县、博罗县教谕。由教职升涢阳知县。广州拥立，授户部主事，历仕户部员外郎。明亡，不复出。晚年事释函是于雷峰，名今悟，字了閒。有《乙巳诗稿》、《雪航稿》、《秋水稿》、《谢伯子游草》。清李福泰修同治《番禺县志》卷一一、清陈伯陶《胜朝粤东遗民录》卷一有传。